和張元明食生荔子
作者：周紫芝
朝代：宋

paragraphs: 五月麦秋閩嶺寒，嶺頭風雨荔子丹。
舊從圖畫見眉目，何曾生食知甘酸。
天生尤物亦甚慳，路遠致之良復難。
宮中妃子一破顔，猶須驛騎來長安。
絳紗囊小欣乍識，晚上蘇臺醉瑤席。
人如玉筍擘輕紅，詩似春雲驚坐客。
書生饞相絕可憐，誦詩口角空流涎。
何時遂作七閩客，日啖玉肌三百丸。
猶勝窮愁杜陵老，暮年奔走巴山道。
萬里瀘戎摘荔枝，一生辛苦無人知。